text: Melocandis premiers parla
   Au roy, et moult biau li moustra
   La raison pour quoi il estoient
   Là venu, et que il queroient,
   Tout belement et par compas.
   Tantost ne li descouvri pas
   La chose qu'il plus desiroit ;
   Car moult à point parler savoit.
   PageV01P062
   Quant au roi ot assez parlé
   Si li dist : "Biau sire, aporté
   Vous avommes de no pays
   Trois joiaus riches et soutis."
   Lors li devise mot à mot
   Quel force chascuns joiaus ot.
   Et li rois les en mercia ;
   Car les joiaus forment prisa,
   Car moult furent bien à prisier.
   Dist Baldigans : "Je vous requier
   Sans plus I seul don pour nous trois"
   "Et je le vous doing", dist li rois,
   "Puisque venu m'estes veöir ;
   Or n'espargniez pas mon avoir,
   Ne vile k'aie, ne chastel,
   Ne or, ne argent, ne jouel ;
   Mais demandés hardiëment,
   Car je vous tenrai bien couvent."
   Quant Crompars l'ot, tost respondi :
   "Sire, la vostre grant merci.
   Liez nous avez fais et joians ;
   Car li dons est riches et grans,
   Sire, que donné nous avés.
   Ainc si biaus dons ne fu donnés.
   Maintenant vous deviserai
   Que jà plus n'en atenderai
   Quel don de vous avoir voulons :
   Vos trois filles vous demandons.
   Pour ce sommes nous esmeü
   De nos pays et çà venu.
   Otroié avés no requeste,
   PageV01P063
   Drois est que la chose soit preste
   Par quoi nous avez otroiié
   Le don dont nous sommes si lié;
   Quant vous plaira, nous moustrerons
   Les joiaus que dit vous avons."
  